โบรกฯ ปักธง JKN กำไร Q2 โตทะลัก ชี้ราคาย่อตัวเป็นโอกาสสอย อัพไซด์สูงปรี๊ด!
โบรกฯ ปักธง JKN กำไร Q2 โตทะลัก ชี้ราคาย่อตัวเป็นโอกาสช้อน อัพไซด์สูงปรี๊ด! ฟาก ผู้บริหารมั่นใจ Q2/61 โตต่อเนื่อง รับซีรี่ย์อินเดีย-ฟิลิปปินส์กระแสแรง ดันฐานลูกค้าเพิ่มขึ้น 
1 มิ.ย. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้นของบริษัท เจเคเอ็น โกลบอล มีเดีย จำกัด (มหาชน) หรือ JKN หลังราคาหุ้น JKN ปรับตัวลงอย่างต่อเนื่อง นับตั้งราคาหุ้นอยู่ที่ระดับ 12.40 บาท เมื่อวันที่ 15 พ.ค.2561 จนกระทั่งวานนี้ (31 พ.ค.) ราคาปิดตลาดอยู่ที่ระดับ 9.45 บาท บวก 0.10 บาท หรือ 1.07% ด้วยมูลค่าซื้อขาย 51.91 ล้านบาท ทั้งนี้ยังคงมีอัพไซด์จากราคาเป้าหมายปี 62 ที่ 17.30 บาท อยู่ 83%
สำหรับสาเหตุที่ส่งผลให้ราคาหุ้น JKN ปรับตัวลง คาดว่าเป็นผลมาจากความกังวลต่อคุณภาพของลูกหนี้ หลังบริษัทมีจำนวนลูกหนี้ค้างชำระนาน 6-12 เดือนเพิ่มขึ้น ส่งผลให้บริษัทเกิดความเสี่ยงที่จะต้องมีค่าใช้จ่ายในการตั้งสำรองหนี้สงสัยจะสูญเกิดขึ้นในช่วงไตรมาส 2/61 ในกรณีที่ลูกหนี้ดังกล่าวไม่สามารถชำระเงินได้ทันภายในเดือน มิ.ย. นี้
โดย นักวิเคราะห์ บล.โกลเบล็ก ระบุในบทวิเคราะห์ แนะนำ “ซื้อ” หุ้น JKN โดยให้ราคาเป้าหมายปี 61 ที่ 17.3 บาทต่อหุ้น โดย JKN รายงานกำไรสุทธิไตรมาส 1/61 ที่ 70.7 ล้านบาท เติบโต 53% เมื่อเทียบจากปีก่อน จากการเติบโตของรายได้ค่าสิทธิคอนเทนต์ที่ 327 ล้านบาท เติบโต 31% เมื่อเทียบจากปีก่อน
อีกทั้งบริษัทสามารถควบคุมอัตราส่วนค่าใช้จ่ายขายและบริหารต่อยอดขายรวมให้ลดลงเหลือ 13.8% เมื่อเทียบกับไตรมาส 1/60 ที่ 14.7% ส่งผลให้อัตรากำไรสุทธิของบริษัทอยู่ที่ 20.4% เพิ่มขึ้นเมื่อเทียบกับไตรมาส 1/60 ที่ 17.8%
ทั้งนี้ในช่วงไตรมาส 2/61 จะเริ่มรับรู้รายได้จากการขายคอนเทนต์ในกลุ่มประเทศ CLMV ซึ่งจะคิดเป็น 15-20% ของรายได้รวมทั้งปีคาดผลประกอบการเต็มปี 61 จะยังเติบโตได้ตามที่ฝ่ายวิจัยประมาณไว้ โดยคาดกำไรสุทธิอยู่ที่ 225 ล้านบาท เติบโต 20 % เทียบจากปีก่อน
ขณะเดียวกัน นักวิเคราะห์ บล.เออีซี ระบุในบทวิเคราะห์ แนะนำ “ซื้อ” หุ้น JKN พร้อมให้ราคาเป้าหมาย 13.20 บาทต่อหุ้น ซึ่งช่วงที่ผ่านมาราคาหุ้น JKN ปรับตัวลงต่อเนื่อง ส่งผลให้มี Upside เพิ่มสูงขึ้น มองเป็นโอกาสทยอยซื้อ
ทั้งนี้จากการสอบถามผู้บริหารของบริษัทระบุว่าเกิดจากความกังวลต่อคุณภาพของลูกหนี้ที่อ่อนแอลง หลังบริษัทมีจำนวนลูกหนี้ค้างชำระนาน 6-12 เดือนเพิ่มขึ้นจากเพียง 30 ล้านบาทในช่วงไตรมาส 4/60 เป็น 218 ล้านบาทในช่วงไตรมาส 1/61
ดังนั้นจึงทำให้มีความเสี่ยงที่บริษัทอาจจะต้องมีค่าใช้จ่ายในการตั้งสำรองหนี้สงสัยจะสูญเกิดขึ้นในช่วงไตรมาส 2/61 ในกรณีที่ลูกหนี้ดังกล่าวไม่สามารถชำระเงินได้ทันภายในเดือน มิ.ย. นี้ (ตามมาตรฐานบัญชีหนี้ค้างชำระเกิน 9 เดือนจะต้องมีการตั้งสำรอง 50% ของมูลค่าหนี้)
โดยลูกหนี้ดังกล่าวแบ่งออกเป็น 2 กลุ่ม คือ 1) กลุ่มลูกหนี้ที่เป็นผู้ประกอบการดิจิตอลทีวีรายใหญ่ 2 ราย มูลหนี้รวม 110 ล้านบาท และ 2) กลุ่มลูกหนี้ที่เป็นคู่ค้าดำเนินธุรกิจกันนานร่วม 10 ปี มี 2 ราย มูลหนี้รวมกัน 108 ล้านบาท
อย่างไรก็ตาม ทางผู้บริหารยังคงมั่นใจและคาดจะได้รับชำระคืนหนี้ทั้งหมดทันตามกำหนด เนื่องจากส่วนใหญ่มีแผนการชำระเงินร่วมกันไว้แล้ว และที่ผ่านมาลูกหนี้ทั้ง 2 กลุ่มแม้มีการชำระคืนช้าแต่ก็มีประวัติการชำระเงินต่อเนื่อง ทำให้เรามองว่าความเสี่ยงในประเด็นดังกล่าวยังค่อนข้างจำกัด
สำหรับทิศทางผลดำเนินงานของ JKN ในช่วงไตรมาส 2/61 บล.เออีซี ยังมองว่าค่อนข้างมีมุมมองเชิงบวก โดยคาดจะได้แรงหนุนจากการทยอยส่งมอบ Content หนังและซีรี่ย์เอเชียให้กับลูกค้าผู้ประกอบการดิจิตอลทีวี (มาร์จิ้นสูง) ที่เพิ่มขึ้นมากจากปีก่อน
รวมทั้งคาดเริ่มรับรู้รายได้จากการขายลิขสิทธิ์ให้กับลูกค้าใน CLMV ซึ่งล่าสุดอยู่ระหว่างเตรียมเซ็นสัญญาขายลิขสิทธิ์ซีรี่ย์อินเดีย 3 เรื่อง ให้กับลูกค้าในกัมพูชาและพม่า ขณะที่ด้านค่าใช้จ่ายมีแนวโน้มลดลง เนื่องจากมีการจัดงานแสดง Content น้อยลง และไม่มีการบันทึกค่าใช้จ่ายที่ปรึกษาทางการเงินเช่นปีก่อน ทำให้ยังคาดปี 2561 จะมีกำไรสุทธิ 284 ล้านบาท โต 51.5% เมื่อเทียบจากปีก่อนตามประมาณการเดิม
ขณะที่ นายจักรพงษ์ จักราจุฑาธิบดิ์ ประธานเจ้าหน้าที่บริหาร JKN เปิดเผยว่า ภาพรวมการดำเนินงานในไตรมาส 2/61 เชื่อว่าจะเติบโตได้ดีอย่างต่อเนื่องและส่งผลดีต่อภาพรวมผลประกอบการในช่วงครึ่งปีแรกของปีนี้ที่คาดว่าจะเติบโตอย่างก้าวกระโดดเมื่อเทียบกับช่วงเดียวกันของปีก่อน
ทั้งนี้เป็นผลจากซีรี่ส์อินเดียและฟิลิปปินส์ซึ่งเป็นลิขสิทธิ์คอนเทนต์หลักที่สร้างรายได้ให้แก่บริษัทฯ ได้รับความนิยมอย่างต่อเนื่องจากเจ้าของสถานีโทรทัศน์ทีวีดิจิทัลที่ให้ความสนใจ เนื่องจากเนื้อหาและรูปแบบการถ่ายทอดเรื่องราวเข้าถึงกลุ่มผู้ชมคนไทยได้ดี ทำให้ง่ายต่อการติดตาม ส่งผลให้ผู้ประกอบการที่ซื้อลิขสิทธิ์คอนเทนต์ซีรี่ส์อินเดียและฟิลิปปินส์ไปออกอากาศสามารถทำตัวเลขเรตติ้งได้ดีขึ้น
ขณะเดียวกัน บริษัทฯ ยังเห็นสัญญาณการเติบโตด้านช่องทางการเผยแพร่ลิขสิทธิ์คอนเทนต์ผ่านทาง Video on Demand (VOD) ที่ได้รับความนิยมจากกลุ่มผู้ชมมากขึ้นอย่างมีนัยสำคัญเช่นกัน ส่งผลให้สร้างรายได้จากการเผยแพร่ช่องทางดังกล่าวได้เพิ่มขึ้นและเชื่อว่าในอนาคตช่องทางดังกล่าวจะมีอัตราการเติบโตได้ดี จากพฤติกรรมการรับชมของผู้ชมที่เปลี่ยนแปลงไป ประกอบกับการบริหารจัดการต้นทุนที่มีประสิทธิภาพ จึงเชื่อว่าอัตราการทำกำไรขั้นต้นอยู่ในเกณฑ์ที่ดีอีกด้วย
ส่วนผลการดำเนินงานในไตรมาสแรกที่ผ่านมา JKN ประสบความสำเร็จเป็นอย่างมาก เนื่องจากผลักดันการเติบโตได้ดีทั้งในแง่ของการทำกำไรสุทธิที่ทำให้ JKN ติดอันดับเป็น 1 ใน 3 ของกลุ่มบริษัทจดทะเบียนในตลาดหลักทรัพย์ เอ็ม เอ ไอ ในกลุ่มธุรกิจบริการ ที่ทำตัวเลขกำไรสุทธิมีอัตราการเติบโตสูงสุด
ขณะที่รายได้รวมทำได้ 345.79 ล้านบาท เพิ่มขึ้น 33.63% เทียบกับงวดเดียวกันของปีที่ผ่านมาที่มีรายได้รวม 258.76 ล้านบาท ซึ่งความสำเร็จในครั้งนี้ สะท้อนถึงศักยภาพการดำเนินธุรกิจที่มีความแข็งแกร่ง
ดังนั้น ทางผู้บริหารของบริษัทฯ จึงมีความมั่นใจพื้นฐานธุรกิจที่ดีและยืนยันว่าไม่มีนโยบายขายหุ้นเข้าสู่ตลาดหลักทรัพย์ฯ หลังจากหมดช่วง Silent Period (ห้ามขายหุ้น) แต่อย่างใด โดยครอบครัว ‘จักราจุฑาธิบดิ์’ ยังคงถือหุ้นใน JKN รวมกันกว่า 388 ล้านหุ้น คิดเป็น 71.85% ของจำนวนหุ้นทั้งหมด 540 ล้านหุ้น จากทุนจดทะเบียน 270 ล้านบาท มูลค่าที่ตราไว้ (พาร์) 0.50 บาทต่อหุ้น
ทั้งนี้เนื่องจากทางครอบครัวมีความมั่นใจการดำเนินธุรกิจจำหน่ายลิขสิทธิ์คอนเทนต์ที่เติบโตได้ดีอย่างต่อเนื่อง รวมถึงแผนงานในอนาคตที่บริษัทฯ จะเป็นผู้ผลิตคอนเทนต์ภายใต้แบรนด์ CNBC ที่จะเข้ามาช่วยสนับสนุนสร้างความแข็งแกร่งด้านผลการดำเนินงานขยายตัวได้อย่างก้าวกระโดด ซึ่งปัจจุบันได้มีรายการ First Class Thailand by JKN CNBC ออกอากาศแล้วหนึ่งรายการทางช่อง 3 HD และจะมีรายการอื่นของ CNBC ตามมาในอนาคตอันใกล้นี้